
SHARON KENDRICK

Julebekjennelser

Oversatt av Lill Kristin Edholm Østlie


Sharon Kendrick vant en gang en skrivekonkurranse ved å beskrive en perfekt date slik: Bli fløyet til en eksotisk øy med en nydelig og mektig mann. Lite visste hun at de ordene skulle gi henne drømmejobben! I dag skriver hun for Harlequin, og bøkene inneholder ofte sta, men elskverdige helter og kvinner som overvinner dem. Hun mener at de beste bøkene er bøker du aldri vil at skal ta slutt. Akkurat som livet.


Hver gang jeg skriver en bok, oppstår det alltid et angstfullt øyeblikk der jeg må ta opp telefonen og ringe Sarah Nicolson. Denne er til henne. 

Det må være en feil.

Giacomo Dante Volterra satt og stirret, og klarte ikke helt å forstå det som skjedde foran øynene hans. Han ristet på hodet. Han var en av Italias rikeste menn. Han hadde privatfly, mange hus, verdifull kunst og raske biler. Før drev han med ekstremsport og var en våghals, men alt hadde forandret seg siden da.

Nå satt han utålmodig og forundret og så på damen som nærmet seg kontoret han satt i. Han likte ikke å vente. Han hadde øvd på det han skulle si, men ordene kom ikke. Selv om han hadde blitt vant til å være desorientert og forvirret gjennom de siste månedene, så var dette på en annen måte.

Kunne denne kvinnen virkelig være hans kone?

Øynene hans smalnet da han så hvordan hun plutselig bleknet, og munnen som åpnet seg i sjokk. Hun prøvde ikke å skjule det engang. Sjokket kunne komme av noe annet, minnet han seg selv på. Hva det kunne være, visste han ikke. Faktum var at hun var alt annet enn det han hadde forestilt seg. Hvordan kunne hans kone se slik ut?

Hun hadde på seg en glorete rosa uniform, som satt stramt rundt den lille kroppen hennes. Det mørke håret var satt opp i en topp dekket av et mindre flatterende hårnett. Hun hadde på seg flate, svarte sko, som han mislikte sterkt. Han hadde alltid foretrukket høye hæler. Og hun hadde ikke et eneste smykke på seg. I hvert fall ikke en giftering. Han burde vel være takknemlig for det. Hvis hun fortsatt tviholdt på minnet fra den korte epoken i livet de delte. Da ville nok forslaget han skulle til å stille, bli vanskeligere å legge fram. Siden han ikke husket et eneste øyeblikk av det.

Han undret seg over hvorfor hun ikke hadde på seg designerklær, var smykket med diamanter og ikke bodde i en fancy leilighet i London. Hun kunne fylt tiden sin med trening og jentelunsjer. Bankkontoen hans viste ingen tegn på betalinger, som betød at hun ikke hadde krevd noe av formuen hans. Hun klarte seg tydeligvis på egen hånd. Noe som var overraskende. Han var vant til å bli krevd penger av siden han hadde så mye.

Det virket merkelig at hans kone jobbet for et cateringfirma i en liten landsby ikke så langt fra Heathrow Airport. Det virket som de trange gatene her konkurrerte om å vinne grellest juledekorasjon.

«Giacomo», sa hun med en lav stemme. Navnet hans lød som en substitutt for ordet ondskap.

Han la merke til hvordan hun bet seg i leppen, som om hun undergravde et hav av følelser, ikke bare hat. Han lurte på hva det betød.

«Hva gjør du her?»

«Hei, Louise», sa han litt prøvende. «Godt å se deg også.»

Louise svarte ikke. Hun turte ikke. Hun klarte hverken tenke eller snakke. Alle tankene surret rundt og gjorde henne svimmel. Hun hadde følt en spenning da hun kom inn og så at det var han som satt der. Dette var den vakreste og mest sexy mannen hun noensinne hadde møtt. Mannen hun utrolig nok hadde vært gift med i et nanosekund før alt gikk galt. At han brukte navnet hennes fortalte at dette ikke var Giacomo som kom angrende tilbake og ville ha en ny start. Hun ønsket vel ikke det uansett. Gjorde hun vel?

Da de mørke øynene hans møtte hennes, fløy en følelse av besluttsomhet gjennom kroppen hennes. Nei, hun ønsket ikke en ny start. Hun hadde det mye bedre uten ham. Han var feil for henne på så mange måter. Giacomo Volterra kunne hverken gi eller ta imot kjærlighet. Han hadde aldri vært der for henne, selv da hun trengte det som mest.

Hun var samtidig grepet av en tristhet. Hun var ikke lenger Lulu, hans Lulu. Hun var Louise nå, og så snart hun fikk søkt om skilsmisse, ville etternavnet igjen være Greening og ikke Volterra. Det var en bra ting, fortsatte hun å fortelle seg selv, om og om igjen.

Da overraskelsen over plutselig å se ham igjen hadde lagt seg, og hun hadde fått samlet seg litt, tillot hun seg å studere ham nøyere. Da kom sjokk nummer to. Han hadde et sikksakk-arr nedover kinnet. Det tidligere perfekte ansiktet var ikke lenger det det en gang var. Ikke at det var noe galt med det, men da hun så inn i øynene hans, var det som å se en annen. Før var blikket hans intenst og forførerisk, nå var det som om et lys hadde blitt slukket og dybden i øynene var erstattet av tomhet. Han satt ved siden av et svart og rosa skilt med teksten: Elegant catering: service med klasse!

«Hva gjør du her», gjentok hun. «Og hva har du gjort med sjefen min?»

«Hun kommer snart tilbake», svarte han og lente seg bakover i stolen som om han eide stedet. «Jeg spurte om hun kunne gi oss fem minutter».

Hun hevet øyenbrynene. «Vanligvis er hun lenket fast i skrivebordet sitt. Du må ha vært meget overbevisende.»

«Det var jeg», sa han silkemykt. «Jeg trengte fem minutter med deg. Alene.»

Louise kjente det prikket litt overraskende av håp i henne. Selv om noe er skadelig for deg, kan det fortsatt vekke til live de gode minnene. Hun kjente gåsehuden komme da han studerte henne. Hun overbeviste seg selv om at det bare var hormonelt.

«Ja, her har du muligheten. Snakk i vei, men vær rask.» Hun kastet et unødvendig blikk på armbåndsuret for å illustrere poenget sitt. «Som du kanskje ser, er jeg på jobb.»

Han trakk på skuldrene under kasjmirfrakken sin og dro oppmerksomheten hennes mot den brede og muskuløse overkroppen. Med en anstrengelse fikk hun minnet seg selv på at energien måtte brukes på å bli ferdig med ham.

«Å fatte seg i korthet kan bli vanskelig», mumlet han. «Dette er ikke noe som kan snakkes om med få ord.»

«Så synd, for jeg har virkelig ikke tid til å høre mer. Kanskje du kan skrive alt ned og sende meg et brev?» Hun skulle til å snu seg vekk, men det han svarte fikk henne til å stoppe.

«Vær så snill.»

Louise frøs til. Dette var ikke ord Giacomo vanligvis brukte. Han kommanderte som oftest alle, og fikk alltid viljen sin fordi han brukte sjarm og smil. Folk gjorde alltid det han ville, hun og. Litt nysgjerrighet gjorde at hun ville gi etter. Hvorfor var han her nå, han som var så glad for å se henne gå?

«Jeg er ferdig halv seks. Vi kan ta en kaffe på puben klokka seks. Du får en halvtime.» Hun prøvde å virke kostbar og uinteressert.

«Hvilken pub?»

«Det er bare en pub her, Giacomo», sa hun tørt «Dette er England – ikke metropolen Milano.» Hun fikk et glimt av den skinnende svarte bilen hans utenfor, som trolig kostet mer enn det sjefen tjente på et år. «Du får nok ingen problemer med å finne puben i den fancy bilen din, men prøv å ikke kjøre for fort. Politimannen her tar jobben sin veldig alvorlig. Nå må du ha meg unnskyldt, jeg har et tjuetalls småkaker som må pyntes.»

Hun så ikke etter ham. Selv ikke da hun hørte døren lukke seg. Hun ville ikke se ham dra. Det hadde hun sett nok ganger før. Hun skalv fortsatt da hun gikk tilbake til kjøkkenet til de andre. Hun smilte til og med og sa hun hadde det bra, da en av kollegaene lurte på hvorfor hun var så blek. Men det stemte selvfølgelig ikke.

Hun hadde ikke sett Giacomo på nesten atten måneder. Ekteskapet hadde forvitret etter at hun mistet babyen. Hun blunket kraftig mens hun forsøkte å dandere maten foran seg. Forholdet hadde nok røket uansett. De var en dårlig match. Den siste samtalen deres var via telefon, der hun sa at hun forlot ham for godt. Da hadde han lagt på uten å si noe, for så å blokkere nummeret hennes.

Han hadde bodd i Sveits siden det, på grunn av skiulykken. Ulykken som hadde fått henne til å ville løpe tilbake til ham og ta vare på ham. Hun hadde spurt om det var noe hun kunne gjøre, men svaret var som et slag i magen. Paolo hadde fortalt henne at klinikken var overfylt av damer som ville hjelpe. Assistenten som hun en gang hadde kjent så godt, var ivrig etter å avslutte samtalen med henne. Det var vel hans måte å fortelle henne at Giacomo hadde gått videre og ikke ville ha henne i livet sitt mer.

Men hvorfor var han tilbake nå?

Hun gjorde seg ferdig på kjøkkenet og gikk for å skifte. Mens hun tok på seg jeans og en genser, kunne hun bare tenke seg en grunn til at han var tilbake. Hvis det stemte, måtte hun samle all indre kraft foran møtet som nå skulle skje. Tenk om han hadde funnet en annen? Trengte han en rask skilsmisse for å gifte seg på nytt? Noen han var forelsket i, en som var rik og ettertraktet, akkurat som han? Ikke en vanlig engelsk jente han hadde giftet seg med kun fordi hun ble gravid.

Hun dro hårnettet hardt av, og håret falt ned over skuldrene hennes. Hun dro fingrene litt frustrert igjennom det og prøvde å få en slags orden i flokene. Hun burde være ferdig med ham nå. Hun kunne i hvert fall ikke vise ham at hun ikke var det. Hun skulle beholde verdigheten sin, og ønske ham alt godt videre på en voksen og rolig måte.

Hun lekte seg med ulike scenarioer som samtalen kunne utvikle seg i, men kom raskt fram til at det var håpløst uansett. Hun satte opp håret i en stram topp, tok på seg anorakken sin og gikk ut i den kalde desemberluften. Himmelen var stjerneklar over henne der hun gikk bortover mot puben. Skoene klikket mot fortauet som allerede hadde fått et glitrende lag frost på seg.

Utenfor the Black Duck svaiet en stor nisse, og det var julelys rundt hvert vindu på puben. Det var bare et par dager til julaften, så forventningen og julegleden var stor i landsbyen. Louise stålsatte seg, åpnet døren og gikk inn. Jula vekket også flere minner fra fortiden hennes. Hun måtte være forberedt. Hun kunne ikke la seg rive med av fengende julesanger nå. Giacomo brydde seg ikke om sånt.

Hun så ham med en gang, men det hadde tydeligvis alle andre også gjort. Han satt ved siden av den varme peisen under glitrende julepynt. Hun så at de fleste her sendte ham skjulte blikk. Noen av de yngre jentene nesten siklet der de satt. De oppførte seg som om de aldri hadde sett en kjekk mann før, og det stemte nok. De hadde aldri sett en mann som Giacomo Volterra, for menn som han var sjelden vare. Rett og slett et unikt syn i en landsby i England.

Han hadde tatt av seg frakken, så konturene av den flotte kroppen hans syntes godt. Det var vanskelig å holde øynene unna. Han var kledd i en hvit silkeskjorte og lyse jeans. Håret hans var litt lengre nå enn før, med et snev av skjeggstubber. Med de kalde, mørkebrune øynene som aldri gikk glipp av noe, så han ut som en blinkende stjerne og var et naturlig midtpunkt i denne koselige lille puben. Alle mennene her følte seg utkonkurrert.

En tom kaffekopp sto foran ham på bordet. Han reiste seg da hun kom bort til ham.

«Du kom», sa han forsiktig.

«Hva hadde du gjort hvis jeg ikke kom?»

Blikket hans lyste da han enset utfordringen i stemmen hennes.

«Da hadde jeg funnet deg og fått deg til å skifte mening.»

«Og hvordan skulle du fått til det?»

Han trakk på skuldrene. «Jeg hadde brukt overtalelsesevnene mine, som du selv har sagt er bemerkelsesverdige, cara.»

Hun skulle ønske at han ikke brukte det kallenavnet, for hun var ikke hans kjære lenger nå. Det vekket følelser dypt i henne, og det var slike kallenavn han brukte når de var aller mest intime. Det var best å ignorere det og smile. «Men nå er jeg her.»

«Kaffe?» mumlet han.

«Ja takk», svarte hun og tok av seg jakken. Hun satte seg så langt vekk fra han som hun kunne, men hun greide ikke la være å kikke på ham der han gikk mot baren. Hun prøvde å være objektiv, men klarte det ikke. Plutselig slo det henne hvor emosjonelt dette var. Hun så ham si noe morsomt til damen i baren, og hun responderte med høylytt latter. Dette var mannen hun hadde sett for seg å leve med resten av livet. Ingen giftet seg uten å se for seg det.

Når hun tenkte over det nå, to år etter, forsto hun hvor naiv hun hadde vært. Hun hadde jo aldri blitt ordentlig kjent med han. Giacomo Volterra hadde alltid holdt en viss avstand til henne.

Han kom tilbake til bordet noen minutter senere med to kopper macchiato. Louise tok en slurk og slikket vekk skummet fra leppene før hun tittet opp på ham igjen.

«Skal du komme med kritikken av kaffen med en gang, så blir vi ferdig med det?»

«Det er ikke nødvendig», sa han og puttet en sukkerbit oppi. «Denne kaffen er overraskende god. England har endelig kommet seg opp på nivå med resten av verden.»

«Jeg er sikker på at hun i baren blir overbegeistret over å få skryt av den kresne ganen din. Du må huske å skrive en anmeldelse på internett.» Louise satte koppen sin ned og la hendene over hverandre, mest for å hindre skjelvingen. «Men du har vel ikke kommet denne lange veien for å snakke om kaffe, Giacomo?»

«Nei.»

«Hva er det da? Skal du …» Gjør det enkelt for ham nå, Louise, tenkte hun. Gjør du det, blir det også enklere for deg selv. Ta kontroll, du får det til. «Skal du …» Hun pustet dypt og prøvde igjen. «Skal du gifte deg igjen?»

«Om jeg skal gifte meg igjen?» Han rynket pannen. «Hvor har du fått det fra?»

«Jeg bare trodde …»

Han lo en litt bitter latter. «Antakelser er aldri lurt, Louise. Spesielt ikke i min verden. Men nei, ikke noe nytt ekteskap.»

Louise ble forbauset over lettelsen hun kjente, men den gikk raskt over i dyp fortvilelse. Privatlivet hans var ikke noe hun hadde noe med. Men en del av det var hun skuffet over at hun ikke visste mer om. Hun burde virkelig gjøre et forsøk på å finne ut hva som hadde skjedd i ulykken på en av Europas mest beryktede fjell. Hun måtte ikke bli distrahert av det faktum at brystene hennes prikket under genseren når hun forestilte seg at han masserte dem. «Jeg ble så lei meg da jeg fikk høre om ulykken din.»

Ansiktet hans hardnet. «Ah, krasjet mitt. Jeg lurte på når du skulle spørre om det. Er ansiktet mitt frastøtende?» spurte han mykt. «Var det derfor du ble så forskrekket da du så meg tidligere i dag?»

Louise så på ham. Han var så langt unna sannheten at det var latterlig. Hun undret seg over hvordan han ville reagere hvis hun fortalte den ekte grunnen. Hun hatet tanken på at noe skarpt hadde skåret seg gjennom huden hans og påført ham smerte. Ingenting ved deg frastøter meg, hadde hun lyst til å si, men det gjorde hun selvfølgelig ikke.

«Ut ifra reaksjonen du får her inne, vil jeg nok si at det har gitt deg et fortrinn og gjort deg mer tiltrekkende. Arret gjør deg litt farlig, noe flere kvinner liker veldig godt.»

«Inkluderer det deg også?»

«Hva jeg syns er både irrelevant og upassende, spesielt når det gjelder din tiltrekningskraft.» Trengte han å smøre selvtilliten sin? Var det derfor han spurte henne om dette? Ville han høre at hun fortsatt fant ham enormt attraktiv og at det var synd de ikke kunne gå opp i pubens værelser og rive av hverandre klærne? For var det ikke en del av henne som ønsket nettopp det? Jo, den svake fysiske delen av henne, men den trengte ikke han å se. Derfor satt hun der med en alvorlig mine. «Det vi hadde, tilhører fortiden. Jeg er så glad for å se at du er helt frisk igjen.»

«Vel, ikke helt …» Han sa det sakte, og Louise ble helt stille da hun så uttrykket i fjeset hans. Det var vanskelig å tyde, for dette var en versjon av ham hun aldri hadde sett før.

«Har du noen varige men?» spurte hun forsiktig med en klump i halsen.

«Noen men kan man vel si, ja. Men om de blir varige er fortsatt usikkert. No lo so. Jeg vet ikke», la han til, som om han hadde glemt at han snakket italiensk. «Det er derfor jeg er her i dag, Louise. Jeg tror du kan hjelpe meg.»

«Jeg?» Hun klemte fingrene sammen under bordet. «Hvordan kan jeg hjelpe deg, Giacomo?»

Han senket stemmen sin. Det var tydelig at han ville unngå at noen hørte.

«Jeg har mistet hukommelsen. Ikke alt, men noe», sa han nesten hviskende. «Jeg har det legene kaller delvis hukommelsestap. Det er ikke livstruende, og det er heller ikke sikkert at det er permanent, men …»

«Men?»

«Det er irriterende. Det er som blanke ark midt inni en full notatbok. Det er en sperre i minnet mitt. Ingen vet om det, bortsett fra assistenten min, og jeg vil at det skal fortsette slik. På alle andre områder fungerer jeg normalt og businessen blomstrer som aldri før.» Han ble plutselig mørkere til sinns. «Hvis noen av mine konkurrenter får noen som helst mistanke om dette, er det over og ut. De vil utnytte det og prøve å ødelegge for meg.»

«Er ikke det et temmelig kynisk bilde på verden, Giacomo?»

Han himlet med øynene. «Du er ingen forretningskvinne, Louise. Du aner ikke hvordan den verdenen virker.»

«Takk for tilliten», sa hun tørt. «Og takk for at du hjalp meg med å huske hvordan det er å bli snakket nedlatende til av en mann igjen.»

«Jeg mente ikke å være nedlatende», sa han varsomt. «Tilgi meg, jeg ordla meg klønete.»

Det var det nærmeste hun hadde fått en unnskyldning fra ham noensinne, og det var nok de ordene som fikk henne til å legge hendene oppå bordet igjen. «Jeg forstår ikke hvorfor du forteller meg dette», sa hun. «Vi er separert. Hva har dette å gjøre med meg?»

«Det har alt å gjøre med deg», sa han kjærlig. «Du er brikken som mangler. Du er personen jeg tilbrakte mest tid med i det året som er borte fra hukommelsen. Noen ganger kommer små bruddstykker fram, men jeg klarer ikke å forstå helheten. Det er som om den delen av livet mitt har blitt delt opp i biter og kastet opp i været. Nå trenger jeg hjelp til å samle sammen bitene og legge dem på riktig plass. Jeg vil at du skal hjelpe meg å huske, Louise.»

Louise stirret på mannen som satt foran henne. Noen hadde satt på en julesang i bakgrunnen, og noen damer danset rundt i baren. Hun hørte vagt at de skålte og sang, men alt hun kunne tenke på, var Giacomos merkelige forslag.

«Hvordan i all verden kan jeg hjelpe deg med det?» Stemmen hennes var litt ustødig nå. «Vi kjenner nesten ikke hverandre. Ekteskapet vårt varte knapt atten måneder, og du var for det meste utenlands og jobbet. Vel, angivelig jobbet …»

Han ble stram i maska. Det var tydelig at han ikke likte det hun insinuerte, men han endret mine og lente seg framover mot henne. Nå fikk han et uttrykk hun kjente godt. For dette var Giacomo som ville ha noe. Hvis hun ikke var forsiktig nå, fikk han det som han ville, om hun likte det eller ei.

«Jeg forstår at ekteskapet vårt var kort, men det var allikevel en viktig hendelse som jeg ikke husker noe av. Og det vil jeg. Jeg vil huske.»

«Vi kan ikke alltid få det som vi vil, Giacomo. Jeg tror det er skrevet en sang om det til og med.»

Tross den bisarre situasjonen han var i, kjente Giacomo at munnen buet seg i et smil. Hadde hun alltid hatt denne frekke trassen? Var det kanskje en av tingene han hadde falt for hos henne? Han lente seg tilbake i stolen og studerte henne mens hun fiklet med neglene sine. Stillheten la seg mellom dem og han ble fristet til å bryte den og tvinge fram et svar på spørsmålet sitt. Men som den erfarne forhandleren han var, visste han at hun trengte tid på å fordøye situasjonen. Han tok heller en slurk av kaffen og benyttet tiden til å la blikket gli over henne og granske henne uforstyrret.

Legene hans hadde rådet ham til å gå varsomt fram. For mye informasjon på en gang kunne virke mot sin hensikt. Derfor hadde han bestemt seg for å lære det mest elementære først, kun det viktigste fra året som var borte fra hukommelsen. Assistenten hans hadde fortalt ham at han var gift med denne kvinnen. Han hadde funnet dokumentasjonen til ekteskapet, men han hadde også funnet et brev krøllet sammen innerst i skuffen som fortalte kortfattet at hun ville forlate ham. Han innrømmet at det overrasket ham, for ingen kvinne hadde noen gang forlatt ham. Faktisk så var de heller vanskelig å bli kvitt. Han hadde en følelse av noe mørkt, men minnet forsvant så raskt at han klarte ikke å forestille seg hva det kunne være.

Det hele var et lite mysterium. Det fantes ingen bilder fra bryllupet. De eneste bildene han fant av seg selv, var på internett. Bilder tatt av en yngre versjon av ham selv, utenfor et berømt hotell eller på rød løper i Cannes. Paparazziene fulgte tydeligvis med på alle feriene hans, og på alle kvinnene han var omringet av. Det virket som om han hadde en forkjærlighet for skandinaviske modeller. Vakre, slanke kvinner som var høye nok til å matche hans 190 cm. Men denne kvinnen som satt foran ham nå, var ikke på noen av bildene, og passet heller ikke inn sammen med disse modellene. Hun hadde mykere former, var mørk og rakk ham knapt til skuldrene.

Uansett så var det noe friskt og fengslende med henne, kanskje det var fordi hun kledde seg som en student? Hun gikk uten sminke, og genseren var tydeligvis valgt fordi det var kaldt og ikke for å pynte seg. Hun virket sunn og hadde noe veldig sensuelt over seg, noe som overgikk alle hennes mangler. Kroppen hadde deilige former, håret var mørkt og blankt, og huden lys.

Og øynene hennes …

Det var de mest eksepsjonelle øynene han hadde sett. Lyseblå, omringet av lange, mørke vipper. En naturlig skjønnhet, tenkte han. En pulserende dunking gikk igjennom han. Han ble varm og yr, og innså plutselig at det kanskje ikke var så rart at han hadde giftet seg med henne allikevel.

Hun så opp på ham. «Nei», sa hun.

Øynene hans ble smale igjen.

«Nei?»

«Jeg kan ikke gjøre det, Giacomo», sa hun og ristet på hodet. «Du burde ikke spørre meg om dette.»

«Hvorfor ikke?»

«Fordi det ikke passer seg!»

«Det virker som om du er veldig opptatt av hva som passer seg og ikke. Hva er det egentlig du protester på?»

Louise husket nå hvor kald og ufølsom han kunne være, ikke i senga selvfølgelig, men å forvente at hun skulle hjelpe ham nå som om de var gamle kompiser? Det hjalp ikke akkurat at hun fortsatt syntes at han var ekstremt sexy, eller at erotiske tilbakeblikk dukket opp i hodet hennes hele tiden.

«La oss tenke nøye over dette », sa hun. «Vi er separert, noe man ikke blir uten grunn. Allikevel forventer du at jeg skal gå igjennom den perioden av livet sammen med deg en gang til? Hva var det du egentlig så for deg? Forhandlinger i et minefelt av følelser, over en rekecocktail?»

«Nei, en middag er ikke nok.»

«Jaså?» Hun hevet øyenbrynene. «Flere vanskelige møter med hverandre, på den mest stressende tiden av året? Vær så snill da!»

«Nei, det var ikke det jeg foreslo», sa han.

«Det er snart julaften, hvis du ikke har merket det», fortsatte hun og nikket mot det glitrende treet i hjørnet.

«Nettopp. Det er derfor jeg er her.» Han gransket henne med smale øyne. «Du vet at jeg har en eiendom her i England?»

Louise blunket forbauset mot ham. Selvfølgelig visste hun om det stedet. Hans eksklusive eiendom fra 1300-tallet, i nydelige Chiltern Hills. Det var dit han hadde tatt henne med rett etter bryllupet. Hvetebrødsdagene ble tilbrakt der. Der var de lykkelige, eller i hvert fall hadde hun trodd det.

Allikevel forble hun rolig. «Ja, selvfølgelig vet jeg det.»

«Da vet du vel også at jeg ikke er så veldig fan av jula, og liker å tilbringe den i rolige omgivelser med kun de aller nødvendigste husholderskene der. Jeg har ikke vært på Barton på to år, før ulykken, og det virker ufornuftig å ha et så flott sted uten å bruke det. I hvert fall sier den finansielle rådgiveren min det. Derfor er jeg her nå.»

«Fascinerende, Giacomo, men jeg skjønner fortsatt ikke hva dette har med meg å gjøre?»

Det overrasket ham hvor sta hun var. «Jeg har flere avtaler i London nå, og etter jul returnerer jeg til Milano. Jeg vil at du skal bli med meg dit.» Han tok en pause. «Som min kone.»

Munnen til Louise ble tørr, og hun slet med å snakke. «Si det der en gang til.»

«Du hørte meg godt, Louise.»

«Som din kone? Er dette …» Hun prøvde en gang til. «Er dette et klønete forsøk på forsoning, Giacomo, eller bare en dårlig spøk?»

Smilet hans ble mer bestemt.

«Det er ingen av de tingene. Kanskje jeg ordla meg feil.» Han fortsatte silkemykt. «Jeg ønsker å ha deg der som min kone, men bare tilsynelatende. Min liksom-kone, om du vil. Vi kan bo der vi bodde før og bli sett sammen i offentligheten. For resten av verden vil det se ut som om vi prøver å berge ekteskapet.»

Hun ble taus. «Men vi kommer egentlig ikke til å gjøre det?»

«Nei», sa han bestemt. «Det kan vise seg å være en nyttig øvelse …»

«Wow, Giacomo. Du får det til å høres ut som en militærøvelse.» Hun ble skuffet av å høre de ufølsomme ordene hans.

«Det er flere ting jeg håper å oppnå», fortsatte han, uten å la seg merke med hennes kommentar. «Først og fremst å få tilbake hukommelsen, men det vil også holde andres mistanker om min tilstand i sjakk. Jeg har alltid vært av stor interesse for andre. Slik har det alltid vært.»

«Er ikke det en ganske arrogant antagelse», sa hun.

«Ikke egentlig.» Han trakk på skuldrene. «Det hører med når man er milliardær. Romantiske forsoninger kan avlede oppmerksomheten. Ikke bare det, men altfor mange kvinner har tatt kontakt mens jeg har vært syk. Kanskje de tror at jeg er så dårlig at jeg trenger pleie.» Han ga henne et fårete smil. «Et falskt ekteskap kan være akkurat det som skal til for å få dem vekk.»

Louise kjente sjalusien boble i henne. Hun klarte ikke å la være å tenke på alle de vakre kvinnene som ønsket oppmerksomheten hans. Også forteller han det slik? Respektløsheten overfor henne gjorde vondt, men det forsterket bare vissheten om at hun hadde det bedre uten ham. «Og hva tjener jeg på alt dette?» spurte hun med en bastant stemme. «Du tror ikke at en slik avtale kanskje kunne være sårende og vanskelig for meg?»

Øynene hans ble iskalde. «Det var du som ville ut av ekteskapet, Louise. Så det var vel nøyaktig dette du ville. Jeg kan forsikre deg om at du skal få en rask skilsmisse når du reiser hjem igjen.»

«En skilsmisse?» spurte hun. «Du vil at jeg skal late som om jeg er kona di, og jeg får en skilsmisse i retur?»

«Ja, det vil jeg.» Han smilte. «Det er det du vil, er det ikke? Jeg er overrasket over at du ikke har tatt initiativ til det før.»

Hun smilte matt. Det var ingen vits i å fortelle ham at hun ikke hadde klart å møte en advokat. Det finansielle, og det følsomme, hadde fått henne til å ville gjemme seg og glemme alt sammen. «Jeg har hatt det travelt.»

«Med jobben?»

«Det stemmer.» Hun var stolt av at hun aldri hadde bedt ham om hjelp. «Jeg må forsørge meg selv.»

«Beundringsverdig, men unødvendig. Jeg må være ærlig, Louise. Jeg har aldri trengt noen, men nå trenger jeg deg. Du er sprø hvis du ikke tar imot dette gunstige tilbudet. Et raust oppgjør ved ekteskapets slutt kan bli den beste gaven du noensinne har fått. Vi later som vi er gift en liten stund, og etter det trenger du ikke å se meg mer noen gang. Da er du fri, både økonomisk og følelsesmessig. Hvordan syns du det høres ut?» Han tømte resten av kaffekoppen sin. «Fristende?»

Det rare var at Louise faktisk var fristet, men ikke av de grunnene han nevnte. Det var noe uoppgjort i forholdet til denne italienske forretningsmannen. Okkuperte han ikke tankene hennes hele tiden? Hun hadde forsøkt hardt å slette ham fra hjernen, men det gikk ikke. Hun slet med å forestille seg en framtid uten han. Hjertet hennes sviktet henne og nektet å høre. Og her satt han rett foran henne, altfor sterk, mørk og sexy.

Og hennes.

Han tilbød henne en mulighet til å bli kvitt ham, ja.

Men ikke på hans måte.

Hennes.

«Planen din skjer ikke, Giacomo. Jeg blir ikke med til Milano. Hun lo kort. «Og jeg kommer definitivt ikke til å late som om jeg er kona di.»

«Så du nekter?» Nå var han tydelig en frustrert mann som var vant til å få viljen sin.

«Ja, jeg nekter», bekreftet hun. Så pustet hun dypt. «Men jeg har et annet alternativ.»

Nå var han virkelig misfornøyd. Han likte ikke at andre tok kontrollen.

«Virkelig?» Han dunket langefingeren i bordet. En kjent bevegelse han pleide å gjøre når han var irritert. «Og hva er det alternativet?»

«At jeg blir med til Barton i jula, men ikke som ektefellen din.» Hun tok en pause og lot ordene synke inn. «Som din hushjelp.»

«Er du gal?»

«Ikke noe mer gal enn deg. Tenk på det. Vi skriver en kontrakt, for da vet jeg hvor jeg står i forhold til deg. Det gjør jeg som hushjelp, men ikke som en liksom-kone. Med min bakgrunn innen catering er jeg overkvalifisert til å ta den rollen, og det setter dessuten tydelige grenser mellom oss. Du husker kanskje at jeg var servitør da vi møttes?»

Han ble stille et øyeblikk. «Jeg husker ingenting av oss to», sa han sakte.

Det var underlig å innse at hun faktisk ikke eksisterte i hodet til Giacomo. «Vel, det gjør jeg. Å gjenskape disse rollene vil kanskje hjelpe på hukommelsen din?»

Fingrene hans ble stille. «Jeg ser logikken i forslaget ditt, men du glemmer helt at jeg allerede har en stab. Jeg trenger ingen ny hushjelp.»

«Da må du improvisere. Gi dem fri! Betal det dobbelte for å få være i fred. Det er vel det du pleier å gjøre? Bruk pengene.»

«Pleier jeg?»

«Absolutt. Hver gang vi kranglet, kjøpte du smykker.»

«Liker ikke alle kvinner å få smykker?»

«Jeg hadde foretrukket å snakke ut om problemet, men det er irrelevant nå.» Hun så på klokken sin og reiste seg. «Tiden er ute. Du har fått din halvtime. Og du har rett, hele forslaget var galskap. Glem at jeg foreslo det.»

«Nei, vent.» Det glapp ut av ham. Uttrykket i det arrete ansiktet hans var tankefullt. «Det er ikke det jeg så for meg, men det kan fungere. Hvis jeg går med på det, når kan du begynne?»

Louise strakte seg etter anorakken sin da ordene hans sank inn. Han hadde avslørt bløffen hennes. Hun møtte de spørrende øynene hans. «Jeg kan starte på onsdag. Lille julaften.»

Han så mistenksomt på henne. «Har du ikke planer i jula?»

Hun ville ikke fortelle ham at hun hadde avslått tantens invitasjon i år også. Jula var vanskelig å håndtere. Det var vanskelig å ikke tenke på jula hun og Giacomo hadde delt en gang – og hvem ønsket vel besøk av en person som bare sutret om eksen sin?

«Jeg hadde tenkt å feire i stillhet hjemme, men jeg er fleksibel. Vi kan ordne avtalen vår via Elegant Catering så alt blir gjort riktig. Jeg gir deg tre dager, Giacomo.»

Han absorberte dette rolig og reiste seg opp. Kroppen hans tårnet over henne. De andre damene i puben glante på ham med lystige blikk. «Siden jeg ikke har noe valg, sier jeg ja, men tror du ikke statusen oss imellom kommer til å bli et problem for deg? Har du tenkt på det?»

«Hvilken status?»

Han trakk på skuldrene. «Blir det ikke et lite fall i status fra å være en milliardærs kone til å være hans tjener?»

Louise knyttet nevene, men ufølsomheten i spørsmålet hans var en nyttig påminnelse av hva slags mann han egentlig var. Han forsto virkelig ikke at det var mye verre å være en falsk hustru, enn en ærlig tjener. Han så bare det han ønsket å se. Hun slengte vesken sin over skulderen og ga ham et nedlatende blikk. «Du ser kanskje på en hushjelp som en med lav status, Giacomo. Men jeg har alltid vært veldig stolt av jobben min!»

